کولمبیا او امریکا د لومړي ځل لپاره د اتومي اوبتلونو ګډ نظامي تمرینات کوي 
پداسې حال کې چې په اوکراین کې د روسیې په یرغل کې جمهور رئیس ولادمیر پوتین خپلو اتومي ځواکونو ته د تیارسۍ امر کړی، متحده ایالاتو د کولمبیا سره په اتومي وسلو د سمبالو اوبتلو ګډ نظامي تمرینات پیل کړي. 
دا ګډ نظامي تمرینات د کرابین په سمندرګي کې کیږي او لومړی ځل دی چې د متحده ایالاتو اتومي اوبتلونه په ګډو نظامي تمریناتو کې برخه اخلي. د کولمبیا د دفاع وزیر ډایګو مولانو د ګډو نظامي تمریناتو په هکله په یو ویډیویي پیغام کې چې دوشنبه فبروري ۲۸ (کب۹) خپور شوی ویلي چې دا ګډ نظامي تمرینات به د مخدره موادو د قاچاق سره مبارزه قوي کړي او د ملي حاکمیت به خوندي شي. ښاغلي مولانو پدې اعلامې کې ویلي، "د لومړي ځل لپاره د متحده ایالاتو یو اتومي اوبتل په نظامي تمریناتو کې برخه واخیسته". د کولمبیا او متحده ایالاتو دا ګډ نظامي تمرینات د یکشنبې په ورځ پیل شوي او معلومه نده چې تر څه وخته به دوام ولري. د کولمبیا د دفاع وزیر په اعلامیې کې دا هم ندي ویلي چې پدې تمریناتو کې څومره امریکایي سرتیري برخه لري. دا ګډ نظامي تمرینات پداسې حال کې کیږي چې غربي هیوادنو په اوکراین د روسیې د یرغل له کبله پدې هیواد اقتصادي او نور بندیزونه لګولي. کولمبیا د همدې میاشتې په سر کې د ونزویالا سره د دې هیواد په ګډې پولې کې په روسیې د "بهرنۍ مداخلې" تور ولګاوه. پدې سیمې کې دوه ګوریلایي ډلې چې کین اړخی نظر لري، د هغو لارو د کنټرول پر سر خونړۍ جګړې کوې چې مخدره مواد پرې قاچاق کیږي. خو روسیې دا تورونه رد کړیدي. د کولمبیا او متحده ایالاتو په ګډو نظامي تمریناتو ګاونډی هیواد وینزویلا هم ندی خوښ. د وینزویلا د دفاع وزیر جنرال ولادمیر پادرینو په ټویټر کې پدې هکله لیکلی، " آیا دا د امریکا په مدیترانیې کې د ناټو د پراختیا نمونه ده؟ د مخدره موادو قاچاقو، د کولمبیا د ارواکا په سیمه کې جګړه او د سیستوماتیکې وژنو سره په اتومي اوبتلونو جګړه نشي کیدی". د کولمبیا د دفاع وزیر د فبروري په ۳ مې نیټې ادعا وکړله چې د کولمبیا نظامي قطعې د روسیې په ملاتړ او تخنیکي قوت سرحدي سیمو ته خوځیدلي دي خو مسکو دا تورونه نه مني.